Pelastustyöntekijöiden kommentit uudesta Erica-järjestelmästä ovat todella pelottavia. Pyysin kommenttia järjestelmän toimittajalta. 40 miljoonaa verorahaa netonneen firman vastaus oli pöyristyttävä, kirjoittaa toimittaja Aleksanteri Pikkarainen.

Toukokuun puolivälissä sain uutispäälliköltä illalla työkeikan. Oulun keskustassa palaa kerrostalo.

Hälytys oli tullut suuresta rakennuspalosta.

Perillä oli piipaa-autoja enemmän kuin osasin laskea, mutta savua ei missään. Sen sijaan kadulle tuoksui palaneen ruuan käry. Nakit ja muusi olivat kärähtäneet hellalle.

Kyseessä ei missään nimessä ollut suuri rakennuspalo.

Minua enemmän hälykeikkoja tekevä kollega oli paikalla ja vaihdoimme muutaman sanan. Hän meni toteamaan jotenkin näin, että ”Se on se Erica, se on ihan sekaisin.”

Ericasta tiesin, että puhutaan uudesta hätäkeskusjärjestelmästä.

Haistoin palaneen käryä myös kuvainnollisesti ja päätin hieman kysellä, mikä on homman nimi. Onko meillä nyt siis ihan oikeasti uusi ja upea hätäkeskusjärjestelmä, jonka ansiosta pelastustyöntekijöitä hälytetään nakit ja muusi -keikoille aivan ylimitoitettu määrä?

Mitä tämä lysti maksaa, kuka tästä on vastuussa ja kuka tästä hyötyy? Mitä jos toisaalla onkin oikea hätä ja viranomaiset ovat kiinni pilipalikeikalla väärän hälytyksen takia?

Homma tuoksui uutiselle.

Asiasta olivat toki kertoneet muutkin mediat muun muassa täällä, täällä, täällä ja täällä.

Iltalehden edelleen haastatteleman päivystäjän mukaan moni harkitsee työtehtävien tai jopa koko alan vaihtoa uuden järjestelmän tuomien muutosten vuoksi. Työ on muuttunut aiempaa stressaavammaksi. Kuvituskuva. MOSTPHOTOS

Aloin asian tiimoilta ottaa yhteyttä niin hätäkeskuslaitokseen, pelastustyöntekijöihin kuin tietysti järjestelmän toimittajaankin.

Jos halutaan syyttää hallitusta, niin näin takautuvasti voimme syyttää Mari Kiviniemen (kesk) lyhytikäistä poppoota vuodelta 2010. Tuolloin sisäministeri Anne Holmlundin (kok) hallinonalalla päätettiin uusia Suomen hätäkeskusjärjestelmä.

He eivät tietenkään päätöksistä ja niiden seurauksista enää ole vastuussa.

Järjestelmän toimittaja Insta DefSec Oy päätettiin seuraavana vuonna. Erica-järjestelmä oli valmis ja otettiin käyttöön kolme vuotta aikataulustaan myöhässä viime vuonna ja lopullisesti tänä vuonna.

Hätäkeskuslaitoksen kommentit ovat olleet ympäripyöreitä: ”kehitetään, päivitetään, töitä tehdään.”

Minulle kerrottiin järjestelmän hintalapuksi 40 miljoonaa. Koko prosessin uskon maksaneen paljon, paljon enemmän ja haluaisin tietää, mikä on koko summa. Yhtiö kertoo tiedotteissaan kovasta kasvusta, ja että liikevaihto on jo 130 miljoonaa euroa. Sekin kiinnostaisi, paljonko veromarkkoja Insta Group nettoaa järjestelmän ylläpidosta ja miten sitä sitten ihan oikeasti kehitetään.

Näitä asioita olisin kysynyt jättäessäni yhtiölle haastattelupyynnön toukokuussa. Vastaus oli toimittajan urallani jotakin aivan poikkeuksellista.

– Kiitos yhteydenotostasi. Kiitämme mahdollisuudesta antaa haastattelu, mutta me olisimme valmiita kyseisen aihealueen haastatteluun vasta loppusyksystä. Mikäli tämä sinulle sopii, suunnitellaanko haastattelua sitten lähempänä ajankohtaa?

Mistään julkisia varoja kymmeniä miljoonia saaneesta yhtiöstä ei ole koskaan annettu näin leväperäistä vastausta kommenttipyyntöön.

Mistään julkisia varoja kymmeniä miljoonia saaneesta yhtiöstä ei ole koskaan annettu näin leväperäistä vastausta kommenttipyyntöön. Yhtiössä ei ilmeisesti ole hajuakaan siitä, miten media toimii, tai että menossa on vuosi 2019.

Haastattelupyyntö on edelleen voimassa.

Mikä uudessa hätäkeskusjärjestelmä Ericassa sitten mättää?

– Se on murskannut hätäkeskuspäivystäjien ammatillisen itsetunnon, kertoi eräs ammattilainen minulle.

Iltalehden edelleen haastatteleman päivystäjän mukaan moni harkitsee työtehtävien tai jopa koko alan vaihtoa uuden järjestelmän tuomien muutosten vuoksi. Työ on muuttunut aiempaa stressaavammaksi.

– Oman työn pointti on täysin kadoksissa, koska mitään päätöksiä ei voi tehdä itse. Järjestelmää on hierottu kauan. Se valmistui yli kolme vuotta myöhässä, ja tämä on se, mitä saatiin.

Eli kerrataan vielä:

Suomi tilasi kymmenien miljoonien hätäkeskusjärjestelmän. Järjestelmä tuli vuosikausia myöhässä. Järjestelmä ei toimi, kuten pitäisi. Ihmishenkiä joutuu vaaraan. Työntekijöiden itsetunto on kadonnut. Järjestelmän toimittaja kommentoi asiaa loppusyksystä.

Kysyn vaan, moniko avuntarvitsija on tuossa vaiheessa jo kirkkomaassa?